Veiligheidswag maak alarm oor pasgebore babaDie ingang na die Chris Hani-Baragwanath-hospitaal in Soweto. (Foto: Thabiso Makelo/Panoramio) ŉ Wakker veiligheidswag van Soweto het vandeesweek voorkom dat twee babas moontlik deur die verkeerde ouerpare grootgemaak word nadat een van die pasgebore babas saam met die verkeerde ouer uit die hospitaal ontslaan is. Gesondheidswerkers by die Chris Hani Baragwanath-hospitaal het Dinsdag ŉ 35-jarige ma uit die hospitaal ontslaan, min wetende dat hulle die verkeerde baba saam met haar huis toe stuur. Motalatale Modiba, woordvoerder van die Gautengse departement van gesondheid, sê dié ma het die vorige dag [Maandag 17 April] geboorte gegee en is Dinsdag saam met haar baba ontslaan. ŉ Veiligheidswag by die hospitaal het egter opgemerk dat die babaseuntjie se naamkaartjie nie ooreenstem met die ma se naam nie en dit dadelik onder verpleegpersoneel, wat nie die standaardbedryfsprosedure gevolg het nie, se aandag gebring. Die ma is egter steeds met die baba huis toe. “Ná verdere ondersoek het dit geblyk dat die ma wat ontslaan, wel met die verkeerde baba huis toe is,” sê Modiba. “Die ma en baba is op dieselfde dag, enkele ure nadat sy ontslaan is, by haar huis gaan haal en weer hospitaal toe geneem. ŉ Ondersoek van die baba is gedoen voor hy met sy biologiese ma herenig is.” Volgens die departement was die 31-jarige biologiese ma van die baba nog in die hospitaal toe haar kind saam met die verkeerde familie huis toe gestuur is. “Albei families ontvang traumaberading om hulle te help om die voorval te verwerk,” sê Modiba. “Die onderskeie families het ook ingestem tot DNS-toetse om die saak af te sluit.” Die departement erken ook dat hospitaalpersoneel nie die korrekte prosedure gevolg het toe die ma en die baba ontslaan is nie. Die departement het onderneem om stappe oor die nalatigheid te doen. “Ons is dankbaar vir die veiligheidswag se paraatheid, anders kon die situasie veel erger gewees het,” sê Nomantu Nkomo-Ralehoko, Gautengse LUR vir gesondheid. “Ons vra om verskoning vir die ongerief wat vir die families veroorsaak is.”